**Учитель родного языка и литературы**

Саламирзаева Заира Хизриевна.

**(адабият 9 кл)**

**Программаялъе баян**

Художествияб адабияталъ к1удияб кумек гьабула кинабго рахъ камилав инсан куцазе, г1агараб халкъалъул рух1ияб бечелъиялъул кьуч1алда г1олилазе тарбия кьезе.

Гьединлъидал школалда малъизе т1аса рищун руго ц1алдохъабазе мустах1икъал, маг1наялъул ва мац1алъул рахъалъ щвалде щварал авар литератураялъул ва вацлъиялъул миллатазул цо-цо асарал. Гьезда т1ад х1алт1улаго, лъималазда лъазе ккола художествиял асаразул анализ гьабизе, гьезие бит1араб къимат кьезе ва адабияб теориялъул к1вар бугел баяназдаса пайда босизе, гьелдаго цадахъ гьезие рагьизе ккола художествияб каламалъул пасих1лъи ва гъварилъи.

Раг1ул устарлъиялъул асарал малъи ккола адабияб курсалъул аслияб рахълъун.

***Малъиялъул мурадлъун ккола*** раг1ул устарлъиялда лъимал хадур гъезари, камилал художествиял асаразда гъорлъе раккизе ругьун гьари, пасих1аб сипатияб каламалъул тату лъаялде гьел рачин, гьелъул кьуч1алда асаразулъ рихьизарурал жамг1иял гьоркьорлъабаздалъун, г1адамазул г1амал –хасиятаздалъун авторасе абизе ва бихьизабизе бокьараб аслияб пикру рагьиялде ва бич1ч1иялде рач1ин.

Адабияб курсалда жаниб хасаб бак1 ккола Ват1ан хиралъиялъул, миллатазда гьоркьоб гьудуллъи кквеялъул, дунялалдаго зах1матхалкъалъул мурадал ц1униялъул асар ц1алдохъабалъ куцаялъ.

***Адабияталъул дарсаз лъимал т1амула*** миллатазул адаб-х1урмат гьабизе. Гьеб мурадалъе г1оло ц1алдохъабаз лъай-хъвай гьабула цогидал миллатазул адабияталдаса авар мац1алде руссинарурал лъик1ал асаразулгун.

Лъайгун тарбия кьеялъул масъалабиги, ц1алдохъабазул г1елалъулаб х1албихьиги х1исабалде босун, авар мац1алда литератураялъул курс г1уц1ун буго 2007 соналда басмаялда бахъараб ва Дагъистан Республикаялъул лъайкьеялъул ва г1елмуялъул министерствоялъ тасдикъ гьабураб Дагъистаналъул Тахо-Годил ц1аралда бугеб педагогикияб г1елмиябгун ц1ех-рехалъулаб институталъ г1уц1араб «Авар ва Дагъистан адабият программалъул» кьуч1алда.

9 классалъе ц1алул материал кьун буго тарихиябгун-тематикияб ва жанразул тартибги ц1унун. Гьениб х1исабалде босун буго байбихьул классазда ц1алул дарсазда лъималазе щвараб х1албихьи ва гьениб лъураб кьуч1алда г1уц1ула хадубккун литературияб ц1али.

9 классалда малъизе программаялда рихьизарун руго лъайгун тарбия кьеялъе лъик1ал ресал ругел, рич1ч1изе бигьаял, художествияб рахъалъ щвалде щварал халкъияб к1алзул гьунаралъул, авар адабияталъул ва вацлъиялъул миллатазул хъвадарухъабазул т1аса рищарал асарал.

***Гьаб программаялъул аслияб т1алаб:*** адабияталде лъималазул рокьи базаби; чвахун ва пасих1го ц1алиялъул бажари камиллъизаби; малъулел асаразул гъварилъилъуде раккизе ва аслияб пикруялда хадур гъезе к1везелъун, анализалъе авалияб роцада лъимал ругьун гьари, т1ахьал ц1ализе гъира-шавкъ бижизаби.

9 классалъе т1аса рищарал асараз рес кьола ц1алдохъабазул г1умруялъул х1албихьи бечед гьабизе, сипатияб каламалъул лазат босизе лъималазда малъизе, гьезулъ рух1ияб сахаватлъи куцазе, г1умруялда дандч1валел г1емерал лъугьа-бахъиназе бит1араб къимат кьезе ругьун гьаризе.

Курс г1уц1ун буго, тарихиябгун тематикияб тартибги ц1унун. Гьелъ рес кьола лъималазул лъай г1амлъизабизе, литературиял асаразда кколел лъугьа-бахъинал ч1ванкъот1араб тарихияб заманалда хурхарал рук1ин ц1алдохъабазда бич1ч1изабизе, ва гьезда бихьизабизе гьел асаразда жаниб бат1и-бат1ияб тарихияб заманалъул г1адамазул г1умруги г1амал-хасиятги ва рук1а-рахъинги гвангъун цебеч1езабун бук1ин; гьелдаго цадахъ лъималазе рагьула жакъасеб къоялдаги гьел малъулел асаразул бугеб к1вар; гьанжесеб г1умруялъе бит1араб къимат кьун бажаруларо, аралде данде кквеч1ого.

**Дилим гимназиялъул планалда рекъон, гьаб курс малъиялъе бихьизабун буго анкьида жаниб 1 саг1ат: кинабниги лъаг1алие 34 саг1ат**

***Ругьунлъиялъулгун бажариялъул т1алабал к1ийиде рикьун руго:***

1. Асаралъул анализ гьабун ва гьелъие къимат кьун бажари;
2. Калам г1уц1ун бажари.

Программаялда бихьизабун буго щибаб художествияб асар малъизе бикьун кьураб ц1алул заман.

**34 САГ1АТ**

Асарал лъазаризе – 23 саг1ат

Калам цебет1езабизе – 4 саг1ат

Класстун къват1исеб ц1али – 4 саг1ат

Халгьабиялъул х1алт1и – 2 саг1ат

**50-90 соназда авар адабият**

Миллияб адабият халкъалъул г1умруялда хурхараб бук1ин. Жамаг1аталъул пикру цебет1еялъе миллияб адабияталъул квербакъи ва лъайгун тарбиякьеялъе гьелъул к1вар.

**Расул Х1амзатов. «Дир рак1 муг1рузда буго», «Дир Дагъистан» (гьелдаса «Мац1», «Хъвадарухъанасул зах1мат», «Хъвадарухъанасул рит1ухълъи, лебаллъи», «Сундаса мун данде гьабун бугеб, Дагъистан?», «Гьаб улкаялда чи вижараб куц»), «Эбелалде», «Авар мац1», «Милъиршаби» (6 саг1ат)**

**«Дир рак1 муг1рузда буго».** Поэмаялда жанир шаг1ирас жиндирго халкъалъул хасияталъул лъик1ал рахъал загьир гьари: къвак1и, г1адатлъи, зах1мат бокьи, г1адан хиралъи. Поэмаялъул аслияб пикру – шаг1ирасул х1асратаб, жив халкъгун вугин, гьелъулгун жиндир бухьен т1ун гьеч1ин абураб калам.

**«Дир Дагъистан».** Асаралъул х1акъалъулъ цебераг1и. жинде щвезег1ан лъиданиги батун бук1инч1еб х1икматаб жанр Расулица бижизаби. «Дир Дагъистан» - инсанасул ва дунялалъул х1акъалъулъ пикрабазул т1ехь.

Адабияталъул теория. Поэмаялъул х1акъалъулъ баян жеги г1ат1ид гьаби.

**«Эбелалде».** Лъималазде эбелалъул рокьул к1одолъи ва гъварилъи, гьезул ургъалида ва рух1алида г1умру унел улбузда цере лъимал кидаго налъулалъун хут1и. эбелалъул сипаталда ва ц1аралда цеве шаг1ирасул недегьлъи ва рек1ел т1еренлъи.

**«Авар мац1».** Рахьдал мац1 гьеч1они, гьеч1о миллат, гьелъул маданият, рух1ияб бечелъи. Умумуз ирсалъе тараб гьеб хазина наслабазе ц1унич1они, ц1унуларо халкъ. Коч1ол каламалъул х1алуцин. Лирикияв багьадурасул монолог.

**«Милъиршаби».** Маг1арул т1абиг1аталъул ва г1адамазул рук1а-рахъиназул сурат кудияб рокьиялда ва махщалида бихьизабун бугеб куц. Сипатиял раг1абазул к1вар.

***Адабияталъул теория.*** Пейзажияб лирикаялъул х1акъалъулъ баян гъварид гьаби.

**Г1абдулмажид Хачалов. «Хваразул ц1аралдасан» (1 саг1ат)**

К1удияб Ват1анияб рагъда халкъалъ бихьизабураб бах1арчилъи, къвак1и, къох1ехьей. Гьеб кинабго бач1унеб г1елалда к1очене бегьунгут1и.

Халкъалъе г1оло рух1 кьурал г1адамал хвел гьеч1еллъун лъугьин – поэмаялъул аслияб пикру.

Поэмаялъул г1уц1иялъул хаслъи, мац1алъул пасих1лъи. Хвараздехунги ч1агояздехунги авторасул бербалагьи.

***Адабияталъул теория***. Асаралъул г1уц1иялъул х1акъалъулъ баян г1ат1ид гьаби.

**Муса Мух1амадов. «Манарша» (къокъ гьабураб) (2 саг1ат)**

Маг1арул г1олилазул г1уц1арухъанлъи ва рух1ияб дунялалъул бечелъи. Х1айдари, Манаршал, Пат1иматил сипатал. Манаршал г1умруялда жаниб эбел Гульжагьаница ва херай Катуралъ кколеб бак1. Манаршаги муг1алимги. Манаршал рух1ияб дунял г1ат1илъизе муг1алималъ лъолеб бут1а.

**Х1ажи Гъазимирзаев. «Васасде», «Гьудуласде», «Лъалхъуге, дир барти» (1 саг1ат)**

Шаг1ирасул г1умру ва адабияб х1аракатчилъи.

Умумузул г1амал – хасият, г1агараб ракь, маг1арул халкъ, миллияб мац1 – шаг1ирасул адабияб гьунаралъул аслияб тема.

Гъазимирзаевасул куч1дузул пасих1лъи, мац1алъул бечелъи, пикрабазул гъварилъи.

**Машидат Гъайирбекова. «Эбелалъул рак1», «Эбелалъул кеч1»,**

**(1 саг1ат)**

Шаг1иралъул г1умру ва адабияб х1аракатчилъи.

Маг1арул ч1ужуг1аданалъул къадру, намус, зах1мат, гьелъул напс ва т1адег1анлъи к1одо гьаби – Машидатил асаразул аслиял темабазул цояб.

Лирикияб сипат г1уц1изе шаг1ирасул бугеб махщел ва бажари.

**Фазу Г1алиева. «Кини» (2 саг1ат)**

Маг1арул ч1ужуг1аданалъул г1акъиллъи, сабруялъул к1одолъи. Гьелъул рух1ияб дунялалъул камиллъи. Васасдехун, йик1инесей нусалдехун, цогидаздехун Халунил бербалагьи. Закарил ва Меседул сипатал.

Рагъул магъалоялъул бак1лъи. Гаргаралъул, сипатиял раг1абазул сипатал.

***Адабияталъул теория.*** Художествияб каламалъул баян г1ат1ид гьаби.

**Ц1адаса Х1амзат. «Балагьалъул гъамас» (2 саг1ат)**

Меседгун г1арцуца халкъ хвалде ц1аялъе гвангъараб мисал. Бечелъиялъ г1адамазул г1амал – хасият хисизабулеб куц. Жидер зах1маталдалъун, г1урхъулъа ун, г1адан бечелъизе рес гьеч1олъи. Бечелъиги намус-ях1ги цадахъ х1ебт1унгут1и, гьезул цоялъ цояб ч1вай – г1умруялъул закон бук1ин авторас к1удияб махщалида бихьизаби. Жакъасеб г1умруялъул мат1улъун гьеб трагедия бук1ин.

***Адабияталъул теория.*** Трагедиялъул х1акъалъулъ баян. Драматургиял асаразул х1акъалъулъ бич1ч1и гъварид гьаби.

**Г1умар – Х1ажи Шахтаманов. Лирика: «Къаралазул г1ор», «Рач1а, гьудулзаби», «Г1андадерил х1ор» (1 саг1ат)**

Шахтамановасул лирикаялъул х1акъалъулъ баян. Гьелъул философия, хаслъи.

Ват1ан, г1агараб халкъ хиралъи, инсанасул намус-ях1, г1амал – хасият, шаг1ир ва заман, шаг1ир ва поэзия Шахтамановасул лирикаялъул аслиял темаби.

**Г1арип Расулов. «Хазина» (1 саг1ат)**

Хъвадарухъанасул г1умру ва адабияб х1аракатчилъи.

Хабаралда жаниб х1акъикъияб ва гьересияб цоцада данде тунки. Инсанасул г1умру – даимаб чвахи.

Жиндирго намусалда, г1умруялда, т1абиг1аталъ кьураб пагьму- гьунаралда цебе унго-унгояв устарасул ритухълъи ва жавабчилъи – хабаралъул аслияб пикру.

**Багъатар. «Севералда бугеб дир милъиршо»,**

**«Ц1адакьа бахчулеб дир чанил бурут1» (2 саг1ат)**

«Севералда бугеб дир милъиршо». Жакъасел анищал, къасдал. Миллатазул рух1ияб бечелъи. Къисаялъул аслиял багьадурал, гьезул сипатал. Эбел – инсудехун, ч1ах1ияб г1елалдехун г1олилазул гьоркьоблъи.

Автор – къисаялъул багьадур. Лъугьа – бахъин аслияв багьадурасул ц1аралдасан бициналъе г1илла.

Багьадуразул рек1ел х1ал, къасдал рагьиялъе муг1рузул т1абиг1аталъул, Каспий ралъ дал суратазул к1вар.

«Ц1адакьа бахчулеб дир чанил бурут1». Маг1арул г1олилазул г1умру – хасияталъул тема. Г1олилазул ц1али, анищ, къасдал, рокьи авторас махщалида рихьизари. Ценоевасул к1игьумерчилъи. Месей – г1адатай маг1арул яс. Месейил гъалат1 ва жинцаго жиндиего гьабураб тамих1. Гьимат- ях1, намус, г1ищкъу ц1унизе лъалел г1олилазул цевехъан.

Къисаялъул г1уц1иялъул хаслъи. Мац1алъул пасих1лъи. Рак1алдещвеязул, монологазул к1вар.

**Мух1амад Ах1мадов. Лирика: «Дие бокьун буго», «Сардалги къоялги къацандулелъул…», «Гьале г1азу балеб…», «Ч1ужуг1адан» (1 саг1ат)**

Ах1мадов- авар поэзиялъул ц1ияб наслуялъул вакил. Шаг1ирасул г1умру ва адабияб х1аракатчилъи.

Ват1ан, г1умру, г1адамал, жакъасеб къоялъул рохелги ургъелги, миллияб тарих – ч1ужуг1аданалъул къисмат, заманалда цебе шаг1ирасул жавабчилъи – Ах1мадовасул лирикаялъул аслияб тема.

Рахьдал мац1алдаса пайда босизе, гьеб махщалида х1алт1изабизе шаг1ирасул бугеб гьунар.

***Адабияталъул теория.*** Темаялъул, пикруялъул ва адабияб сипаталъул х1акъалъулъ баян г1ат1ид гьаби.

**Дагъистаналъул халкъазул адабияталдаса**

**Хизгил Авшалумов. «Дир мадугьал – дир тушман» (1 саг1ат)**

Хъвадарухъанасул г1умру ва адабияб х1аракатчилъи.

Мац1ихъанлъи ва базарганлъи гьабулел ч1ук1набазда авторас кьабулеб сатирияб ц1ал.

Гамбарил сипат. Ч1ук1наяс какулев Сары- Самад – рак1бац1ц1адав инсан.

Сатириял сипатал рагьизе авторасул бугеб махщел.

***Адабияталъул теория.*** Сатираялъул ва юморалъул х1акъалъулъ баян г1ат1ид гьаби.

**Нурадин Юсупов. «Гьавураб къо» (поэма) (1 саг1ат)**

Шаг1ирасул г1умруялъул х1акъалъулъ къокъаб баян.

Зах1мат бокьулев чи кидаго жиндирго мурадалде щола. Х1алт1уца гурони инсан берцин гьавуларо, гьесул маг1ишат цебет1езабуларо – поэмаялъул пикру.

Маргьа шиг1рияб къаг1идаялда хъван бук1ин – гьелъул хаслъи.

**Ах1мадхан Абу-Бакар. «Магьидул хъалиян», «К1иго херав чи» (1 саг1ат)**

Халкъазда, миллатазда гьоркьоб гьудуллъи – вацлъ . к1иго бат1ияб улкаялъул вакилзабазда гьоркьобгьудуллъиялъул асар бижи – хабаралъул аслияб пикру. Даниялъул ччуг1ихъабазул образал. Кубачи росдалсурат, гьелъул машгьурал устарзабазул сипатал.

«К1иго херав чи». Инсанасул рух1ияб бечелъи зах1маталда бухьараб бук1иналъу х1акъалъулъ аавторасул пикраби. Сахаваталлъун, гурх1ел –ц1об бугеллъун рук1ин – г1умруялда нур базаби. Г1умругун къеркьеялъ чиясул рек1елъ рух1ияб чаран лъей, жиндирго черх куцаялъ, г1акълу лъадариялъ инсан камил гьави – хабаралъул аслияб маг1на. Инсанги т1абиг1атги дандекквей.

**Рек1ехъе лъазаризе**

Расул Х1амзатов. **«Дир рак1 муг1рузда буго»** (кесек)

Г1абдулмажид Хачалов. **«Хваразул ц1аралдасан»** (кесек)

Х1ажи Гъазимирзаев. **«Васасде».**

Машидат Гъайирбекова. **«Эбелалъул рак1»**

Фазу Г1алиева. **«Кини»** (муг1алимас т1аса бищараб кесек)

Г1умар – Х1ажи Шахтаманов. **«Къаралазул г1ор».**

Мух1амад Ах1мадов**. «Дие бокьун буго».**

**Авар мац1алъулгун бухьен**

Хьвада-ч1вадиялда, жамг1иябгун политикияб темаялда хурхараб сочинение.

Рух1ияб бечелъиялда, жамг1иябгун политикияб темаялда хурхараб 2-3 асаралъул кьуч1алда доклад х1адури.

Хабариял текстазул къокъаб, яги т1асабищараб изложение.

**1Х классалда адабиял темабазда т1орит1улел к1алзулал ва хъвавулал х1алт1абазул аслиял тайпаби**

Художествиял асарал пасих1го ц1али.

Жинцаго бицине, гьединго хъвазе бугеб жоялъе г1адатаб ва жубараб план г1уц1и.

Хабариял асаразул, гьезул бут1абазул изложение х1исабалда бицунги хъванги анализгун цадахъ х1асил кьезе бажари.

Ц1алдохъабазул жидерго зах1маталъул бицарал сочинениял хъвай.

Жамг1иябгун политикияб, адабиябгун политикияб макъалаялъул къокъаб х1асил хъвай, гьединго гьезул план г1уц1и.

Жинцаго ц1алараб т1ехьалъе, бихьараб киноялъе, телевизоралдасан кьураб асаралъе къимат кьезе бажари.

**Лъаялъул ва бажариялъул рахъалъ 1Х классалъул ц1алдохъабазда церелъолел аслиял т1алабал**

**Ц1алдохъабазда лъазе ккола:**

-эркенлъиялъе г1оло гьабураб маг1арулазул къеркьеялъулги адабияталъулги хурхен ч1езабизе;

- лъазарурал асаразда жаниб тарихиял хаслъаби ратизе;

- лъазарурал асаразул композиция, сюжет ва сипатал г1уц1араб тартиб;

- лъазарурал асаразул аслиял багьадуразул г1амал – хасияталъул г1аммаб к1варалъул бицине;

- лъазарурал асаразул жанралъул хаслъаби ратизе;

- критикиял макъалабазда лъазарурал асаразе къимат кьезе;

- программаялда рек1ехъе лъазаризе рихьизарурал текстал;

**Ц1алдохъабазухъа бажаризе ккола:**

- хъвадарухъанас раг1удалъун г1уц1арал художествиял сипатал цереч1езаризе;

- асаралъ рорхулел аслиял суалал ратизе;

- лъазабулеб асаралда жаниб сюжеталъул, композициялъул, багьадуразул сипатазул ва сипатияб каламалъул к1вар рагьизе;

- художествиял асарал пасих1го ц1ализе;

- бицунебги хъвалебги жиндирго к1алъаялъул план г1уц1изе;

- ц1алараб т1ехьалъе, бихьараб киноялъе, балагьараб спектаклалъе къимат кьун, рецензия хъвазе.

1

- хъвадарухъанас раг1удалъун г1уц1арал художествиял сипат – суратал цереч1езаризе;

- идеябгун – художествияб хаслъиги х1исабалде босун, асаралъул тайпа ч1езабизе (эпосиябищ, лирикайищ, драмайищ гьеб кколебали);

- асаралъ рорхулел аслиял суалал ратизе;

- малъараб асаралда жаниб сюжеталъул, г1уц1иялъул, героязул образазул ва сипатияб каламалъул идеябгун – художествияб к1вар рагьизе;

- асаралъул идеяб маг1на рагьизе героясул бугеб к1вар ва авторас гьесие кьолеб къимат батизе;

- асаралъул ва гьелъул героязул х1акъалъулъ лъугьараб жиндирго пикру кьуч1аблъун гьабизе;

11

- художествиял, общественниябгун – политикиял, гьединго литературияб критикаялъулал текстал бит1ун, дурун, раг1ун ц1ализе;

- художествиял асарал пасих1го ц1ализе;

- бицунебги хъвалебги жиндирго к1алъаялъул план г1уц1изе;

- зах1маталъул темаялда творческиял сочинениял хъвазе (жидерго х1алт1ул х1албихьиялъул кьуч1алда ва малъарал асаразда т1асан);

- общественниябгун - политикияб ва литературияб критикаялъулал макъалабазул къокъаб х1асил хъвазе, гьезие план г1уц1изе;

- жинцаго ц1алараб т1ехьалъе , бихьараб киноялъе, балагьараб спектаклалъе къимат кьун, рецензия хъвазе.

**Календариябгун – тематикияб план**

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Дарсил тема**  **/9 кл адабият/** | **Саг1ат** | **Дарсил тайпа.**  **Лъай кьеялъул къаг1ида** | **Дарсил мурад** | **Халгьабиялъул къаг1ида** | **Рокъоб х1алт1и** | **Примечание** |
|  | **1 четверть – 8 саг1ат** | | | | | | |
| 1 | **50-90 абилел соназда авар адабият**  **Р.Х1амзатов** «Дир рак1 муг1рузда буго» | 1 | Ц1ияб тема малъиялъул  Лекция | 50-90 абилел соназда аваразул адабияталъул тематика ва суалал рагьи; Р.Х1амзатовасул х1ара-катгун гъваридаб лъай-хъвай гьаби.  Расулил асаразулъ т1оцебесеб бак1 кколеб Ват1ан бокьиялъул темаялъул цебет1ей бихьизаби; коч1олаб асар ц1ализе кколеб интонация бич1ч1изаби. Поэмаялъул х1акъалъулъ ва коч1олаб асаралъул г1уц1иялъул лъай г1ат1ид гьаби.  «Дунго рик1к1ада вуго, рак1 дир муг1рузда буго» абураб пикру жив- жив инсанасул чорхолъ бессараб бук1ин ч1езаби | К1алзулаб калам, дарсида г1ахьаллъи | Р.Х1амзатовасул х1акъалъулъ церерахъинал х1адуризе, кьурал темабазда рекъон.  «Дир рак1 муг1рузда буго» поэма т1убанго ц1ализе ва гьелъул идеяб рахъ бихьизабизе лъай |  |
| 2 | Р.Х1. «Дир Дагъистан» | 1 | Ц1ияб тема малъиялъул  Конференция | Расулил прозаялъулгун лъай-хъвай гьаби. Гьелъул хаслъи бихьизабиялъул бажари куцай.  «Дир Дагъистан» асаралъул жанрияб рахъ ч1езаби  Худож.асаралъул мац1алъул х1акъалъулъ лъай цебет1езаби, асаралъул мац1 ва гьелъул хаслъи бич1ч1изаби | Ц1алдохъабазул докладал ва церерахъинал | Ц1алул т1ехь гь.23-40 |  |
| 3 | Р.Х1. «Дир Дагъистан» | 1 | Гара-ч1вари  Ц1алдохъабазул церерахъинал | Ц1алдохъабазул хасаб асаралда т1асан пикру цебет1езаби, гьеб загьир гьабизе бажари  «Дир Дагъистан» асаралъул г1уц1и, тема, идея ч1езаби  Ват1ан бокьи, гьелъул тарихалде бит1араб бербалагьи, халкъалдехун, г1адат-г1амалалдехун рокьи куцай | Ц1алдохъабазул церерахъинал, гара-ч1вариязулъ лъик1аб г1ахьаллъи | Ц1алул т1ехь  гь 41-48 |  |
| 4 | Р.Х1. «Эбелалде» | 1 | Ц1ияб тема малъиялъул  Гара-ч1вари | Лъималазде эбелалъул бугеб рокьиялъул к1одолъи ва гъварилъи бихьизе ругьун гьари, лъималазул гьелда цебе жавабчилъи бич1ч1ине куцай  Коч1олаб каламалъул г1уц1иялъул, ва гьелъул разбор гьабиялъул лъай цебет1ей.  Коч1ол интонациялъулъ гьелъул маг1на загьир гьабун бажариялъул даража борцин. | Карточкаби  Гара-ч1вариялъулъ г1ахьаллъи | «Эбелалде» кеч1 т1убанго рек1ехъе лъазе |  |
| 5 | Р.Х1. «Авар мац1» | 1 | Ц1ияб тема малъиялъул Рек1ехъе пасих1го кеч1 ц1алиялъул къец | Инсанасул г1умруялъулъ рахьдал мац1алъул к1вар рагьизе бажари куцай. Гьеб гьеч1они, милат гьеч1о – абураб пикру бич1ч1изаби. Лирикияв героясул монологалъул маг1на рагьи. Къецалъулаб асар ц1алдохъабазулъ бижизаби | Пасих1го коч1олаб асар ц1ализе лъай | «Авар мац1» бихьизабураб кесек рек1ехъе лъазабизе |  |
| 6 | Р.Х1. «Милъиршаби»  **А.теория** «Пейзажияб лирика» | 1 | Ц1ияб тема малъиялъул  Гургинаб стол | Расулил асаразул бат1ияб-т1абиг1ияб рахъ рагьи. Пейзажияб лирикаялъул х1акъалъулъ лъай г1ат1ид гьаби. | Тесталъулаб х1алт1и | «Милъиршаби» кеч1 рек1ехъе лъазе |  |
| 7 | **Калам цебет1езаби**  ***Сочинение*** «Расул Х1амзатовасул асаразулъ инсанияталъул суалал» | 1 | Халгьабиялъул | Р.Х1-л х1аракаталъул х1асил гьаби. Асаразулъ инсанияталъул суалал рорхун ругеб къаг1ида-ялъул бит1араб пикру куцай.  Хъвавулаб каламалъе жубараб план г1уц1иялъул бажари цебет1ей.  Лъидаго бач1еб жиндирго хасаб пикру гьабун лъимал ругьун гьари | Пасих1го коч1олаб асар ц1ализе лъай | Сочинение хъван лъуг1изабизе  Р.Х1. «Маг1арулай» поэма ц1ализе. Гьелда т1асан гара-ч1вари гьабун бажаризе |  |
| 8 | **Класстун къват1исеб ц1али** Р.Х1амзатов «Маг1арулай» | 1 | Гара-ч1вари  Гургинаб стол  Интерактив | «Маг1арулай» поэмагун лъай-хъвай гьаби. Гьелъул идеяб маг1на рагьизе ва гьеб жакъа къоялда хурхинабизе бажари куцай. Маг1арул ч1ужуг1аданалъул г1амал-хасияталъе бит1араб къимат кьезе ругьун гьари. Жиндирго пикру бит1ун загьир гьабун к1алъай гьабиялъул бажари цебет1ей. Цогидазул к1алъаялъул х1исаб гьаби ва гьелда т1асан пикру гьаби. | Гургинаб столалъулъ лъик1аб г1ахьаллъи | «Маг1арулай» асаралъулъ жакъасеб къо» к1алзулаб церерахъин х1адуризе |  |
|  | **2 четверть – 7 саг1ат** | | | | | | |
| 9 | **Г1абдулмажид Хачалов** «Хваразул ц1аралдасан»  **А.т.** Худож. асаралъул г1уц1и | 1 | Ц1ияб тема малъиялъул  Х1ай «Щал хехал!»  Асар бит1ун ц1али ва гьелъул анализ гьаби | Г1.Х-л х1аракаталъул лъай гъварид гьаби. Гьесул творчествоялъул бат1ияб тематика рагьи. Худ.асаралъул анализ гьабиялъул бажари цебет1ей.Цадахъаб ва хехаб пикруялде ругьун гьари. Р.с-лъе материал данде гьаби | Худ.асаралъул анализ  Сочинениялъул х1асил | Р.сочинение «Кидаго к1оченаро» |  |
| 10 | **Муса Мух1амадов** «Манарша» | 1 | Ц1ияб тема малъиялъул | М.М-л творчество гъварид гьабун лъазаби. Худ.асаралъулъ сипатал рагьиялъул лъай цебет1ей  Прозаялъулаб асар бит1араб интонациягун ц1ализе ругьун гьари | Бит1араб интонациягун ц1али | «М» къиса т1убанго ц1ализе. Гьелъул художествияб анализ гьабун бажаризе |  |
| 11 | М.М. «Манарша» | 1 | Г1адатияб  Къокъабазда х1алт1и (сипатазул карточкаби) | «М» къисаялъул худ.рахъ рагьи. Гьенир ругел сипатазул к1вар бихьизаби ва гьел жакъасел г1олилазда хурхинари. Советияб ва гьанжесеб г1елалъул бухьен ч1езаби  Къокъабазда х1алт1иялъул мунпаг1ат ва цацазе бугеб кумекалъул к1вар борхизаби | Карточкаби  Асаралъул анализ гьабун бажари | «М» къисаялъул аслиял багьадуразул сипатал рагьизе лъазе. Кл.сочинениялъе материал данде гьабизе |  |
| 12 | **Калам цебет1езаби**  ***Сочинение***«Советияб заманалда г1олилазул хасият куцай» | 1 | Халгьабиялъул | Хъвавулаб каламалдалъун ц1алараб асаралда т1асан пикру загьир гьабун бажари цебет1езаби.  Цебесеб г1елалъул жиндир г1умруялъе бугеб к1вар бич1ч1и | Сочинениялъул текст | Сочинение лъуг1изабизе |  |
| 13 | **Х1ажи Гъазимирзаев** «Васасде», «Гьудуласде» | 1 | Ц1ияб тема малъиялъул | Х1.Гъ-л х1аракаталъулгун лъай-хъвай гьаби, гьесул лирикаялъул аслиял темаби ва пикру рагьизе лъай.  Коч1олаб асаралъул худ.анализ гьабиялъул лъай цебет1ей  Умумузул батараб лъик1аб г1адат-г1амал босизе, жиндир г1умруялда гьеб х1алт1изабизе ц1алдохъабазе кумек гьаби | Асаралъул художествияб анализ гьаби | «Васасде» рек1ехъе лъазабизе  «Эбел – инсул малъи» темаялда т1асан к1алъан бажаризе |  |
| 14 | **Класстун къват1исеб ц1али**  «Ожерелье для моей Серминаз» киноялъухъ балагьи | 1 | Дарс - кинозал | Ц1алараб асаралда т1асан пикру загьир гьабиялъул бажари цебет1езаби. Коч1олаб асар рек1ехъе рик1к1иналъул т1алаб ц1унизе ругьун гьари.  Художествияб асаралда т1асан бахъараб кинофильмалъухъ балагьиялъул къаг1ида бич1ч1изаби.  Советияб заманалда г1олилазул г1умру лъазе ва гьелъие бит1араб къимат кьезе ругьун гьари. | Кеч1 рек1ехъе ц1али  «Эбел – инсул малъи» темаялда т1асан к1алъан бажари | М.Гъайирбековалъул «Эбелалъул рак1» рек1ехъе лъазабизе |  |
| 15 | **Машидат Гъайирбекова**  «Эбелалъул рак1», «Эбелалъул кеч1» | 1 | Ц1ияб тема малъиялъул | М.Гъайирбековалъул х1аракаталъулгун лъай-хъвай гьаби. Гьелъул лирикаялъул тема, идея рагьи;  Коч1олаб асаралъул анализ гьабиялъул лъай цебет1езаби;  Инсанасул г1умруялда жаниб эбелалдехун бугеб бербалагьиялъул к1вар рагьи  Эбелалдехун ц1алдохъабазул рокьи ц1ик1кинаби | Кеч1 пасих1го, интонациялдалъун ц1али  Гара-ч1вариялда лъик1аб г1ахьаллъи | Фазу Г1алиевалъул х1аракаталда т1асан конференциялде х1адурлъизе. (муг1алимас рикьун кьела темаби)  «Эбелалъул рак1» рек1ехъе лъазе |  |
|  | **3 четверть – 11 саг1ат** | | | | | | |

**Ц1алдохъабазе литература:**

Авар адабият. Хрестоматия 9 класс. Г1.Г1абдурах1манов, Ч.Мажидова. Мах1ачхъала, НИИ педагогикаялъул издательство, 2004

**Муг1алимасе литература:**

Мух1амад-Расул Усахов. Авар адабият цебет1еялъул тарих. Мах1ачхъала, 2006

Х.М.Хайбулаева. преподавание дагестанской литературы в 9-10 классах. Махачкала.Дагучпедгиз, 1985

А.Х1амзатов. Адабияб г1елмуялъул терминазул словарь. Мах1ачхъала, 2013

Сиражутдин Хайбулаев. Страницы аварской литературы. Дагучпедгиз, 1991

**Материалалдалъун ва техникиял алатаздалъун хьезари:**

- мультипроектор

- интерактивияб доска

- фонохрестоматия

- компьютер

- дирго дарсазул разработкабазул дискал

- электронияб адрес